Kálmán Mikszáth

Kálmán Mikszáth, pseud. Kákay Aranyos, Pluvius, Scarron, prídomok de Kiscsoltó (* 16. január 1847, Sklabiná – † 28. máj 1910, Budapešť) bol maďarský spisovateľ slovenského pôvodu a novinár.

 Životopis 
Narodil sa mäsiarovi a krčmárovi Jánosovi a matke Márii, rodenej Veresovej. Od roku 1857 do 1863 študoval na šesťdielnom gymnáziu v Rimavskej Sobote, potom pokračoval v štúdiu na evanjelickom gymnáziu v Banskej Štiavnici, kde v júni 1866 (maturoval o rok neskôr, keďže mal pre chorobu na rok prerušené štúdium) maturoval. Po ukončení strednej školy odišiel študovať do Pešti (dnešná Budapešť) právo, z ktorého absolvoval osem semestrov.

Už počas stredoškolského štúdia písal poviedky a básne. Z tohto obdobia je aj novela Jarné púčky (Tavaszi rügyek), v ktorej opísal atmosféru Banskej Štiavnice tých čias. 

V roku 1871 prijal miesto miestoprísažného sudcu pri Mátyásovi Mauksovi v Balažských Ďarmotách a v roku 1872 tam pracoval ako advokátsky osnovník. V tomto období spolupracoval s tamojším časopisom Nógrádi lapok (Novohradské listy) a do Pešti posielal svoje poviedky a črty. 

V júli 1873 sa oženil s dcérou Matyása Mauksa Ilonou bez rodičovského súhlasu a vedomia. S manželkou býval najprv v Sklabinej, potom koncom roka sa presťahovali do Budapešti, kde začiatkom roku 1874 začal pracovať v novinách Magyar Néplap. 

Vo vlastnom náklade vydal dvojzväzkový súbor Poviedky, ale ako spisovateľ vtedy ešte nebol úspešný a mal finančné ťažkosti. Manželka mala zdravotné problémy, odišla k rodičom a keďže ju Mikszáth nechcel zaťažovať neľahkou existenčnou situáciou, vynútil si rozvod s ňou. 

V roku 1878 mu vyšli politické črty Podvodníci v politike (A politika svindlerei) a Ešte novšie obrazy a siluety (Még újabb fény és árnyképek), ale ani tie ešte neznamenali spisovateľský úspech. 

 Dielo 
 1874 - Poviedky (Elbeszélések), dvojzväzkový súbor próz
 1881 - Slovenskí rodáci (Tót atyafiak), prózy o „horniakoch“
 1882 - Dobrí Polovci (Jó palócok), prózy o „horniakoch“
 1884 - Moji páni urodzení (Nemzetes uraimék), román
 1885 - Mátoha v Ľubovni (Kisértet Lublón), novela s motívom tajomstva, venovaná deťom
 1894 - Statok na predaj (Az eladó birtok), román
 1895 - Posledný hradný pán (Beszterce ostroma), román zo slovenského prostredia
 1895 - Dvoje volieb v Uhorsku (Két választás Magyarországon)
 1895 - Dáždnik svätého Petra (Szent Péter esernyője)
 1897 - Hluchý kováč Prakovský (Prakovszky, siket kovács), novela
 1898 - Holub v klietke (Galamb a kalitkában), próza
 1898 - Nová Zríniáda (Új Zrínyiász), próza
 1898 - Demokrati (A demokraták), próza
 1900 - Podivné manželstvo (Különös házasság), román
 1901 - Utečenci (Szökevények)
 1902 - Každý postúpi o krok (Mindenki lépik egyet)
 1903 - Miklós Akli
 1907 - Život a doba Móra Jókaiho (Jókai Mór élete és kora), dvojzväzkové biografické dielo
 1908 - Prípad mladého Nosztyho s Marikou Tóthovou (A Noszty fiú esete Tóth Marival), román
 1911 - Čierne mesto (A fekete város), román vydaný posmrtne

 Literatúra 


 Externé odkazy 
 Záznam o narodení a krste v matrike indexovaný záznam číslo 1; evanjelická farnosť Veľký Krtíš; pokrstený ako Kálmány Mixádt

Kategória:Maďarskí spisovatelia
Kategória:Maďarskí novinári
Kategória:Osobnosti zo Sklabinej
Kategória:Osobnosti s ulicami
Kategória:Slovenskí spisovatelia
Kategória:Príslušníci zemianskeho stavu
Kategória:Slovenskí šľachtici
Kategória:Uhorskí šľachtici
Kategória:Osobnosti Evanjelického lýcea v Banskej Štiavnici
Kategória:Pochovaní na cintoríne Kerepesi